La Llei 19/2001, de 31 de desembre, va crear l'ens Infraestructures Ferroviàries de Catalunya com a ens públic que gaudia de personalitat jurídica pròpia, d'autonomia administrativa, econòmica i financera, d'un patrimoni propi i de plena capacitat d'obrar per a complir llurs finalitats.
Aquesta llei va regular amb detall l'objecte de l'ens, les competències i facultats que se li atribuïen així com la seva organització i règim de funcionament.
La Llei 4/2006, de 31 de març, ferroviària, ha confirmat el paper cabdal de l'ens Infraestructures Ferroviàries de Catalunya en l'articulació del sistema ferroviari de Catalunya, com a empresa administradora de les infraestructures ferroviàries.
El capítol I del títol IV de la Llei 4/2006 en regula la naturalesa jurídica.que segueix sent la d'un ens públic dels que estableix l'article 1.b.1 del Text refós de la Llei 4/1985, de 29 de març, de l'estatut de l'empresa pública catalana, aprovat pel Decret Legislatiu 2/2002, de 24 de desembre.; el seu objecte que es centra conservar, gestionar i administrar les infraestructures que li adscrigui el Govern i, eventualment, en la construcció de noves infraestructures ferroviàries; les competències i facultats que se li atribueixen per al compliment de les finalitats; els recursos econòmics i el règim de fiscalització i comptabilitat.
Pel que fa a l'organització i règim de funcionament de l'ens, la Llei únicament marca les bases i línies generals en establir que l'ens s'ha de regir pel Consell d'Administració i pel director o directora, les funcions dels quals s'han de determinar per reglament.
A més, cal regular altres aspectes que afecten el funcionament de l'ens i que són necessaris per garantir la seva correcta actuació.
Aquest reglament, per tant, regula l'estructura organitzativa bàsica de l'ens infraestructures ferroviàries de Catalunya, llurs òrgans de direcció, tot especificant la seva composició i atribucions, i desenvolupa el seu règim jurídic, patrimonial, econòmic i financer així com les normes de funcionament de l'ens.
Per tot això, en virtut de l'article 64 de la Llei 13/1989, de 14 de desembre, d'organització, procediment i règim jurídic de l'administració de la Generalitat, a proposta del conseller de Política Territorial i Obres Públiques, d'acord amb el dictamen de la Comissió Jurídica Assessora i d'acord amb el Govern,
Aprovar els Estatuts de l'ens Infrastructures Ferroviàries de Catalunya que s'adjunten a l'annex d'aquest Decret.
Es manté la vigència de les designacions de la presidència, les vocalies del consell d'administració i la direcció general d'Infraestructures Ferroviàries de Catalunya fetes pel Govern i pel conseller de Política Territorial i Obres Públiques fins que el Govern o el conseller de Política Territorial i Obres Públiques acordin altrament.
L'exercici per part de l'ens infraestructures ferroviàries de Catalunya de les competències i facultats atribuïdes per llei ha d' integrar la perspectiva de gènere.
En concret, ha de tenir en compte la mobilitat diferenciada entre homes i dones, la necessitat d'avaluar amb estratègia de gènere l'exercici de les funcions atribuïdes, i la necessitat de donar compliment a l'Acord de Govern de data 14 de març de 2006 i al Pla d'Acció i Desenvolupament de les Polítiques de Dones a Catalunya per als anys 2005-2007, així com a la resta de normativa aplicable.
Es deroga el Decret 282/2003, de 4 de novembre, d'aprovació dels Estatuts de l'ens Infraestructures Ferroviàries de Catalunya.
Barcelona, 25 de juliol de 2006
Estatuts de l'ens Infraestructures Ferroviàries de Catalunya
1.1 L'ens Infraestructures Ferroviàries de Catalunya, regulat a la Llei 4/2006, de 31 de març, és un ens públic dels que estableix l'article 1.b.1 del Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret Legislatiu 2/2002, de 24 de desembre.
1.2 L'ens Infraestructures Ferroviàries de Catalunya gaudeix de personalitat jurídica pròpia, d'autonomia administrativa, econòmica i financera, d'un patrimoni propi i de plena capacitat d'obrar per a complir llurs finalitats.
1.3 L'ens Infraestructures Ferroviàries de Catalunya està adscrit al Departament de Política Territorial i Obres Públiques.
1.4 El domicili de l'ens Infraestructures Ferroviàries de Catalunya s'estableix inicialment a Barcelona, avinguda Josep Tarradellas, núm. 20.
Aquest domicili es podrà modificar per decisió del Consell d'Administració.
2.1 Infraestructures Ferroviàries de Catalunya, com a empresa administradora de les infraestructures ferroviàries, tal com estableix l'article 17 de la Llei 4/2006, de 31 de març, ferroviària, té el següent objecte:
a) Conservar, gestionar i administrar les infraestructures, noves o ja construïdes, que li adscrigui el Govern.
c) Construir, conservar i explotar, per encàrrec del Govern, qualsevol altres infraestructures de transport d'interès general i complir qualsevol altra funció que li encomani el Govern i que directament o indirectament estigui relacionada amb la construcció, conservació i l'administració d'infraestructures de transport.
d) Redactar els estudis i projectes
e) Gestionar, per mitjà de qualsevol negoci jurídic admès en dret, les infraestructures que indirectament estiguin vinculades a la política de transport, als serveis de telecomunicacions i a l'ús d'espais públics.
2.2 Infraestructures Ferroviàries de Catalunya també té com a objecte el desenvolupament de totes les altres funcions que la Llei 4/2006, de 31 de març, ferroviària, atribueix a l'administrador d'infraestructures ferroviàries.
2.3 Infraestructures Ferroviàries de Catalunya no pot assumir en cap cas la gestió directa del servei de mercaderies o de viatgers per ferrocarril.
3.1 Per al desenvolupament del seu objecte, corresponen a Infraestructures Ferroviàries de Catalunya, en els termes establerts a l'article 18 de la Llei 4/2006, de 31 de març, ferroviària, les competències i facultats següents:
a) La contractació de les obres de construcció i conservació de les infraestructures i les instal·lacions i dels subministraments i els serveis necessaris.
b) La contractació de la conservació de les infraestructures i les instal·lacions i dels subministraments corresponents.
c) L'adopció dels actes i la subscripció dels contractes necessaris per a utilitzar, directament o per mitjà de tercers, les infraestructures i les instal·lacions i dependències corresponents per a activitats directament o indirectament relacionades amb el transport d'interès general.
d) La percepció de les taxes, els cànons i els preus públics i privats derivats dels actes i els negocis jurídics que concerti.
e) Les de protecció i policia amb relació a les infraestructures de transport.
f) La signatura de convenis i la constitució de societats mixtes o consorcis que tinguin relació directa o indirecta amb el seu objecte.
g) La constitució o la participació en entitats mercantils i la formalització d'acords o negocis jurídics amb subjectes de dret privat.
h) L'exercici, en els termes de la normativa d'expropiació forçosa, de les funcions corresponents a la condició de beneficiari.
i) L'elaboració d'estudis i projectes previs al plantejament o al replantejament i la modificació dels existents i, en general, l'elaboració dels treballs i els estudis que li siguin requerits en relació a les matèries sobre les quals té funcions atribuïdes.
j) L'emissió dels informes preceptius que li requereixi la normativa sectorial en matèria ferroviària.
3.2 Infraestructures Ferroviàries de Catalunya també pot realitzar totes les actuacions complementàries necessàries per complir el seu objecte.
En tot cas, pot adquirir, posseir, reivindicar, permutar, gravar o alienar tota mena de béns i drets, concertar crèdits, fer contractes i convenis, obligar-se, interposar recursos i executar les accions establertes per les lleis.
L'ens Infraestructures Ferroviàries de Catalunya es regeix per aquests Estatuts i per les disposicions de la Llei 4/2006, de 31 de març; per les normes de dret civil, mercantil i laboral; per la normativa sectorial en matèria de transports terrestres i la normativa sobre mobilitat; per la normativa reguladora del sector públic de la Generalitat; la legislació sobre contractes d'aplicació al sector públic i la vigent a Catalunya en matèria d'obra pública; i, en tot el que sigui aplicable, per les normes generals de règim jurídic i procediment de les administracions públiques, en especial les referents al funcionament dels òrgans col·legiats, als procediments aplicables i les que siguin d'aplicació a aquells actes de l'ens que impliquin l'exercici de potestats administratives.
Règim jurídic de la contractació
5.1 Els contractes d'obres, subministraments i serveis que celebri l'ens Infraestructures Ferroviàries de Catalunya en el desenvolupament de llurs funcions de gestió, administració i explotació de l'infraestructura ferroviària se subjectaran al que disposa la Llei 48/1998, de 30 de desembre, reguladora dels procediments de contractació als sectors de l'aigua, l'energia, els transports i les telecomunicacions, per la qual s'incorporen a l'ordenament jurídic espanyol les directives 93/38/CEE i 92/13/CEE.
5.2 Els contractes que celebri l'ens Infraestructures Ferroviàries de Catalunya en el desenvolupament de llurs funcions de gestió, administració i explotació de l'infraestructura ferroviària que, per raó de la quantia o pel fet de no tractar-se d'obres, subministraments o serveis, es puguin excloure de l'aplicació de la citada normativa reguladora dels procediments de contractació als sectors de l'aigua, l'energia, els transports i les telecomunicacions, han d'observar els principis de publicitat i concurrència.
Excepcionalment, l'òrgan de contractació, atenent a la naturalesa del contracte i als criteris que es deriven de la regulació del procediment sense convocatòria de licitació prèvia previst a la Llei 48/1998 citada, pot acordar que és suficient sol·licitar ofertes d'almenys tres empreses capacitades per a la realització de l'objecte del contracte, sempre que sigui possible.
No s'han d'observar els principis de publicitat i concurrència en el supòsit de contractes de la mateixa quantia que l'establerta en el text refós de la Llei de contractes de les administracions públiques per als contractes menors.
5.3 Els contractes que celebri l'ens Infraestructures Ferroviàries de Catalunya en el desenvolupament de funcions altres que les de gestió, administració i explotació de l'infraestructura ferroviària i, especialment, els contractes d'obres per a la construcció o modificació d'infraestructures ferroviàries, es regiran per les disposicions del Text refós de la Llei de contractes de les administracions públiques, aprovat per Reial decret legislatiu 2/2000, de 16 de juny, el seu Reglament general, aprovat per Reial decret 1098/2001, de 12 d'octubre, per la legislació sobre obra pública vigent a Catalunya i per les altres normes de dret administratiu i privat que puguin ser aplicables.
5.4 La persona titular del Departament de Política Territorial i Obres Publiques pot, mitjançant resolució, determinar aquells supòsits i quantia a partir de la qual l'ens ha de demanar autorització prèvia al Departament per a l'adjudicació i formalització dels contractes.
5.5 L'òrgan de contractació d'Infraestructures Ferroviàries de Catalunya és la presidència del seu consell d'administració.
6.1 Els actes dictats pels òrgans de l'ens Infraestructures Ferroviàries de Catalunya en exercici de llurs potestats administratives tenen la consideració d'actes administratius.
6.2 Contra aquests actes que són subjectes al dret administratiu es poden interposar els recursos previstos per la legislació sobre procediment administratiu.
El recurs d'alçada s'interposa davant del conseller o consellera del Departament de Política Territorial i Obres Publiques.
6.3 La resolució del conseller o consellera del Departament de Política Territorial i Obres Publiques posa fi a la via administrativa i és susceptible de recurs contenciós administratiu, de conformitat amb la normativa sobre la jurisdicció contenciosa administrativa.
6.4 Les reclamacions prèvies a l'exercici d'accions civils s'interposen davant el conseller o consellera del Departament de Política Territorial i Obres Públiques.
Les reclamacions prèvies a l'exercici d'accions laborals s'interposen davant el director general d'Infraestructures Ferroviàries de Catalunya.
6.5 Les reclamacions de responsabilitat patrimonial que es formulin contra actes de l'entitat dictats en ús de llurs potestats administratives es regeixen per l'establert en la legislació sobre procediment administratiu.
Correspon a la presidència del consell d'administració de l'ens la resolució d'aquestes reclamacions.
6.6 En matèria de contractació pública, i, en concret, pel que fa als contractes subjectes a la Llei 48/1998, de 30 de desembre, reguladora dels procediments de contractació als sectors de l'aigua, l'energia, els transports i les telecomunicacions, s'aplica el règim de reclamacions regulat per aquesta legislació.
Pel que fa als contractes subjectes al Text refós de la Llei de contractes de les administracions públiques, aprovat per Reial decret legislatiu 2/2000, de 16 de juny, s'aplica el règim de mesures provisionals i recursos als que es refereix aquesta legislació.
L'ens Infraestructures Ferroviàries de Catalunya es regeix pels òrgans següents:
8.1 El Consell d'Administració d'Infraestructures Ferroviàries de Catalunya és l'òrgan de direcció i control de l'ens i és integrat per una presidència, un mínim de set i un màxim de tretze vocalies.
8.2 El president o presidenta del Consell d'Administració d'Infraestructures Ferroviàries de Catalunya és nomenat pel Govern, a proposta del conseller o consellera de Política Territorial i Obres Públiques.
8.3 En la designació de les vocalies del Consell d'Administració d'Infraestructures Ferroviàries de Catalunya s'ha de tenir en compte la perspectiva de gènere per tal de tendir a obtenir una representació d'almenys el 50% de dones en la composició del Consell.
8.4 El director o directora de l'entitat assistirà a les sessions del Consell d'Administració amb veu però sense vot.
8.5 Els membres del Consell d'Administració estan subjectes al règim d'incompatibilitats establert per la normativa que els sigui aplicable.
Règim de funcionament del Consell d'Administració
9.1 El Consell d'Administració es reuneix en convocatòria ordinària com a mínim quatre vegades l'any.
També es reunirà en convocatòria extraordinària en totes les ocasions en què sigui convocat per la presidència o quan ho proposi la tercera part de llurs membres.
9.2 La convocatòria s'ha de notificar amb una antelació mínima de 48 hores, llevat dels casos d'urgència apreciada per la persona que ocupa la presidència, i s'acompanyarà amb l'ordre del dia.
9.3 Per tal que en sigui vàlida la constitució, s'exigeix, en primera convocatòria, l'assistència de la majoria simple dels membres i, en segona convocatòria, l'assistència del president o presidenta i un mínim de la tercera part dels membres del Consell.
9.4 Els acords s'han d'adoptar per majoria simple dels membres del consell presents, llevat dels següents supòsits, en què caldrà el vot favorable de les dues terceres parts dels membres:
b) Aprovació del pressupost i d'altres aportacions econòmiques no previstes en aquest.
9.5 En cas d'empat, el president o presidenta tindrà vot de qualitat.
9.6 No pot ser objecte d'acord cap assumpte que no figuri inclòs en l'ordre del dia, llevat que hi siguin presents o representats tots els membres.
9.7 Els membres del Consell d'Administració tenen dret a percebre drets d'assistència a les reunions, d'acord amb el que estableix la normativa vigent.
9.8 En tot el que no preveuen expressament aquests Estatuts, el Consell d'Administració es regeix per la normativa aplicable als òrgans col·legiats de Catalunya.
10.1 Corresponen al Consell d'Administració d'Infraestructures Ferroviàries de Catalunya les funcions següents:
a) Fixar els objectius i les directrius de funcionament i actuació de l'entitat.
b) Aprovar el projecte de pressupost i elevar-lo al departament de Política Territorial i Obres Públiques per a la seva tramitació, segons l'establert en aquests estatuts i en la normativa vigent d'aplicació.
c) Aprovar la memòria anual de l'entitat i la liquidació del seu pressupost.
d) Aprovar la proposta de pla econòmic-financer de l'entitat o de contracte programa amb la Generalitat, si es requereixen per la normativa vigent d'aplicació.
e) Autoritzar les operacions de crèdit i altres operacions d'endeutament que s'hagin de formalitzar, en els termes establerts per aquests estatuts i per la normativa vigent d'aplicació.
f) Aprovar la constitució de societats, empreses o entitats d'altres tipus o la participació en d'altres ja constituïdes que tinguin relació amb les activitats pròpies del seu objecte.
g) Informar sobre les propostes d'adjudicació dels contractes, sobre els convenis i sobre els negocis jurídics de qualsevol tipus que siguin necessaris per complir les funcions que l'ens té atribuïdes, llevat d'aquells supòsits als que es refereix l'apartat 2 d'aquest article.
h) Fixar els preus i les tarifes o qualsevol altre tipus de contraprestació que hagi de percebre l'ens per l'exercici de llurs funcions, en els termes establerts en la legislació ferroviària.
i) Aprovar l'estructura organitzativa i el règim retributiu del personal, en els termes establerts per la normativa pressupostària i resta de disposicions que resultin d'aplicació en l'àmbit de la Generalitat de Catalunya.
j) Emetre els informes que la legislació ferroviària requereix de l'administrador d'infraestructures ferroviàries.
k) Adoptar les resolucions que procedeixin en relació a la declaració sobre la xarxa, l'adjudicació de capacitat d'infraestructura i, en general, en tots aquells assumptes que la legislació ferroviària atribueix a l'administrador d'infraestructures ferroviàries o que li siguin delegats o atribuïts pel Departament de Política Territorial i Obres Públiques.
l) Establir les directrius per a la inspecció dels serveis ferroviaris i dels mitjans tècnics i de material mòbil amb els quals es realitzen, cas que Infraestructures Ferroviàries de Catalunya exerceixi aquesta funció per delegació del Departament de Política Territorial i Obres Publiques.
ll) Totes les altres funcions que la normativa reguladora del sector ferroviari prevegi.
10.2 El Consell d'Administració pot establir aquells supòsits i quantia per sota de la qual no cal el seu informe previ per a l'adjudicació dels contractes, formalització de convenis o de negocis jurídics a què es refereix l'apartat 1 lletra g).
La presidència del Consell d'Administració
El president o presidenta del Consell d'Administració d'Infraestructures Ferroviàries de Catalunya exerceix les funcions següents:
a) Tenir la representació d'Infraestructures Ferroviàries de Catalunya i del Consell d'Administració.
b) Convocar, presidir i aixecar les sessions del Consell d'Administració.
c) Fixar l'ordre del dia, dirigir les deliberacions i dirimir els empats amb el seu vot de qualitat.
d) Actuar com a òrgan de contractació de l'ens i, en conseqüència, adjudicar els contractes prèviament informats pel Consell d'Administració, llevat dels supòsits en què, d'acord amb l'establert a l'article 10.2, no resulti necessari.
e) Exercir, en nom d'Infraestructures Ferroviàries de Catalunya, tota mena d'accions i recursos i donar-ne compte al Consell d'Administració.
f) Vetllar pel compliment dels acords del Consell.
g) Atorgar poders generals o especials, amb la prèvia autorització del Consell d'Administració.
h) Decidir, per raons d'urgència, sobre assumptes competència del Consell d'Administració i donar-ne compte posteriorment per a la seva ratificació
i) Exercir totes les funcions que el Consell d'Administració li delegui.
12.1 El director o directora general d'Infraestructures Ferroviàries de Catalunya, que és nomenat i separat pel Govern a proposta del conseller o consellera competent en matèria de transports, executa les directrius aprovades pel Consell d'Administració.
12.2 El director o directora general és el màxim òrgan directiu en la gestió ordinària de l'entitat i li corresponen les funcions següents:
a) Vetllar pel compliment de les directrius de funcionament de l'entitat establertes pel Consell d'Administració.
b) Executar els acords aprovats pel Consell d'Administració.
c) Impulsar i proposar al Consell d'Administració, conjuntament amb el President, els projectes i propostes sobre els assumptes que requereixin el seu pronunciament.
d) Dirigir, coordinar, gestionar, inspeccionar i controlar les instal·lacions i els serveis.
e) Contractar el personal i exercir-ne la direcció superior.
En el cas de personal directiu, requereix l'autorització prèvia del Consell d'Administració.
f) Exercir totes les funcions que el Consell d'Administració o el President li deleguin.
Suplència de vocalies del Consell
En cas de vacant o absència d'alguna de les persones que formen part del Consell d'administració, aquesta pot designar, de forma expressa, la persona que l'ha de suplir.
Secretaria del Consell d'Administració
14.1 El Consell d'Administració d'Infraestructures Ferroviàries ha de designar, a proposta del president o presidenta, un secretari o secretària.
14.2 El càrrec de secretari o secretària pot recaure en un dels membres del consell o en una persona aliena al consell.
14.3 Corresponen al secretari o secretària del Consell d'Administració d'Infraestructures Ferroviàries de Catalunya les funcions següents:
a) Prestar el suport administratiu i tècnic necessari al Consell d'Administració.
b) Participar amb veu però sense vot a les reunions i deliberacions del Consell d'Administració i assessorar-lo conformement a dret.
c) Aixecar les actes corresponents a les reunions que tingui el Consell d'Administració.
d) Estendre els certificats que els membres del Consell d'Administració sol·licitin sobre els acords i les deliberacions de les reunions.
Règim de personal, patrimonial, econòmic i financer
15.1 El personal que presta serveis a l'ens Infraestructures Ferroviàries de Catalunya resta sotmès al dret laboral.
15.2 La selecció del personal de l'ens Infraestructures Ferroviàries de Catalunya s'ha de fer amb publicitat i d'acord amb els principis d'igualtat, de mèrit i de capacitat.
Constitueixen el patrimoni de l'ens Infraestructures Ferroviàries de Catalunya:
b) Les infraestructures que li siguin adscrites pel Govern
c) Els béns mobles i immobles i els drets que siguin necessaris per al compliment de llurs finalitats que adquireixi o rebi per qualsevol títol o que li siguin adscrits.
D'acord amb el que disposa l'article 20 de la Llei 4/2006, de 31 de març, ferroviària, els recursos econòmics de l'ens Infraestructures Ferroviàries de Catalunya són els següents:
a) Els derivats del rendiment del seu propi patrimoni o del que li sigui adscrit.
b) Les dotacions que es consignin en els pressupostos de la Generalitat.
c) Els ingressos que obtingui com a conseqüència de la gestió i l'administració de les infraestructures i de les instal·lacions i dependències corresponents.
d) Les subvencions, les aportacions i les donacions que pugui percebre d'acord amb les lleis.
e) Les operacions de crèdit, de préstec o d'emissió de deute públic i els altres tipus d'endeutament o emprèstit que subscrigui, amb l'autorització prèvia del Govern, a proposta del conseller o consellera competent en matèria de finances.
f) Les altres aportacions que li siguin atribuïdes.
L'ens Infraestructures Ferroviàries de Catalunya, en els termes i condicions previstos en la normativa aplicable, pot fer ús de l'endeutament mitjançant la formalització d'operacions de crèdit en forma de préstecs concertats amb entitats de crèdit, dins del límits de l'import fixat per la Llei de pressupostos de la Generalitat i d'acord amb el previst en la normativa reguladora del sector públic de la Generalitat de Catalunya.
19.1 El pressupost d'Infraestructures Ferroviàries de Catalunya es regeix pel que estableix la normativa reguladora de les entitats que integren el sector públic de la Generalitat de Catalunya, el que disposa la normativa reguladora de les finances públiques de la Generalitat de Catalunya i per les successives lleis de pressupostos de la Generalitat de Catalunya.
19.2 El Consell d'Administració aprova anualment un projecte de pressupost d'explotació i capital, que ha de contenir:
a) Un estat de recursos, amb les estimacions corresponents per a l'exercici.
c) El que es determini en la normativa anual d'elaboració dels pressupostos.
19.3 El pressupost d'Infraestructures Ferroviàries de Catalunya ha de ser elevat pel Departament de Política Territorial i Obres Públiques al Departament d'Economia i Finances.
Infraestructures Ferroviàries de Catalunya queda sotmès al règim de comptabilitat pública en els termes establerts per l'article 21 de la Llei 4/2006, de 31 de març, ferroviària i per la normativa aplicable a les entitats que integren el sector públic de la Generalitat de Catalunya.
Infraestructures Ferroviàries de Catalunya és sotmès al control financer mitjançant auditories, en els termes establerts per l'article 21 de la Llei 4/2006, de 31 de març, ferroviària i per la normativa aplicable a les entitats que integren el sector públic de la Generalitat de Catalunya.